b'\n_START_ARTICLE_\nIstoria G\xc4\x83g\xc4\x83uziei\n_START_SECTION_\nEpoca antic\xc4\x83\n_START_PARAGRAPH_\nTeritoriul de la est de Nistru a fost parte integrant\xc4\x83 a spa\xc8\x9biului geto-dac, fiind populat de bastarni, cu care dacii au purtat mai multe, sub conducerea regelui Oroles, dacii au sf\xc3\xa2r\xc8\x99it prin a-i \xc3\xaenvinge pe noii veni\xc8\x9bi. De\xc8\x99i nu se \xc8\x99tie precis c\xc3\xa2nd au avut loc aceste evenimente, este cert c\xc4\x83 Burebista a fost cel care a pus cap\xc4\x83t "episodului bastarnic" din istoria Daciei. Ulterior acest spa\xc8\x9biu a \xc3\xaemp\xc4\x83rt\xc4\x83\xc8\x99it evolu\xc8\x9biile istorice majore similare Daciei, precum procesul de romanizare. Mai t\xc3\xa2rziu, \xc3\xaen secolele VI - IX, confruntarea cu valurile succesive de popula\xc8\x9bii migratoare nu a dus la eliminarea elementului romanic din regiune, ci dimpotriv\xc4\x83, la \xc3\xaencheierea procesului de formare a poporului rom\xc3\xa2n \xc8\x99i a limbii rom\xc3\xa2ne, consecin\xc8\x9ba \xc3\xaen plan politic fiind apari\xc8\x9bia primelor forma\xc8\x9biuni politico-teritoriale rom\xc3\xa2ne\xc8\x99ti.\n_START_SECTION_\nEvul mediu\n_START_PARAGRAPH_\nG\xc4\x83g\xc4\x83uzii sunt urma\xc8\x99ii turcilor selgiucizi stabili\xc8\x9bi \xc3\xaen Dobrogea, \xc3\xaempreun\xc4\x83 cu pecenegii, uzii \xc8\x99i cumanii, popoare care au urmat pe sultanul selgiuc Izzeddin Keykavus al II-lea (1236-1276). Mai exact, un clan de turci Oguzi au migrat c\xc4\x83tre Balcani \xc3\xaen timpul conflictelor inter-tribale cu al\xc8\x9bi turci. Oguzii s-au convertit de la Islam la Cre\xc8\x99tinismul Ortodox dup\xc4\x83 ce s-au stabilit \xc3\xaen Balcanii de Est (\xc3\xaen Bulgaria) \xc8\x99i au fost numi\xc8\x9bi turci g\xc4\x83g\xc4\x83uzi. Un grup mare de g\xc4\x83g\xc4\x83uzi a p\xc4\x83r\xc4\x83sit mai t\xc3\xa2rziu Bulgaria \xc8\x99i s-a stabilit \xc3\xaen sudul Basarabiei \xc3\xaempreun\xc4\x83 cu un grup de etnici bulgari, la \xc3\xaenceputul secolului XIX.\n_START_SECTION_\nEpoca modern\xc4\x83\n_START_PARAGRAPH_\n\xc3\x8en 1812, Basarabia, jum\xc4\x83tatea estica a Principatului Moldovei, a fost ocupat\xc4\x83 de Imperiul Rus \xc8\x99i triburile Nogai care locuiau \xc3\xaen mai multe sate din Basarabia de Sud (sau Bugeac) au fost obliga\xc8\x9bi s\xc4\x83 p\xc4\x83r\xc4\x83seasc\xc4\x83 zona._NEWLINE_\xc3\x8entre 1812 \xc8\x99i 1846, ru\xc8\x99ii au recolonizat cu g\xc4\x83g\xc4\x83uzi adu\xc8\x99i din estul Bulgariei (care a r\xc4\x83mas sub Imperiul Otoman) \xc3\xaentr-o Basarabie ortodox\xc4\x83, \xc3\xaen principal \xc3\xaen a\xc8\x99ez\xc4\x83rile p\xc4\x83r\xc4\x83site de nogai. Ei s-au stabilit acolo, \xc3\xaen paralel cu bulgarii basarabeni \xc3\xaen Avdarma, Comrat, Congaz, Tomai, Ci\xc8\x99michioi \xc8\x99i alte foste sate locuite de nogai. Unii g\xc4\x83g\xc4\x83uzi s-au stabilit \xc3\xaen partea liber\xc4\x83 a Principatului Moldovei, care nu intra sub controlul rusesc \xc3\xaen 1812, dar ace\xc8\x99tia s-au mutat \xc3\xaen zona compact\xc4\x83 care o populeaz\xc4\x83 ast\xc4\x83zi._NEWLINE_Cu excep\xc8\x9bia a cinci zile, c\xc3\xa2nd a fost de facto, independent\xc4\x83 \xc3\xaen iarna anului 1906, atunci c\xc3\xa2nd o r\xc4\x83scoal\xc4\x83 \xc8\x9b\xc4\x83r\xc4\x83neasc\xc4\x83 a declarat republic\xc4\x83 autonom\xc4\x83 din Comrat, g\xc4\x83g\xc4\x83uzii au fost condu\xc8\x99i de Imperiul Rus (1812-1917), Rom\xc3\xa2nia (1918 \xe2\x80\x93 1940 \xc8\x99i 1941 \xe2\x80\x93 1944), de Uniunea Sovietic\xc4\x83 (1940 -1941 \xc8\x99i 1944 \xe2\x80\x93 1991) \xc8\x99i Republica Moldova (1917 \xe2\x80\x93 1918 \xc8\x99i 1991 p\xc3\xa2n\xc4\x83 \xc3\xaen prezent).\n_START_SECTION_\nEpoca contemporan\xc4\x83\n_START_PARAGRAPH_\n\xc3\x8en momentul Marii Uniri din anul 1918, deputa\xc8\x9bii g\xc4\x83g\xc4\x83uzi din Sfatul \xc8\x9a\xc4\x83rii se ab\xc8\x9bin de la votarea deciziei de a se reuni cu patria-mam\xc4\x83, mai mult de teama unor represalii din partea sovieticilor, \xc3\xaen condi\xc8\x9biile \xc3\xaen care bol\xc8\x99evicii nu renun\xc8\x9baser\xc4\x83 la ideea recuper\xc4\x83rii \xc3\xaen for\xc8\x9b\xc4\x83 a Basarabiei._NEWLINE_\xc3\x8en perioada interbelic\xc4\x83, g\xc4\x83g\xc4\x83uzii devin \xc3\xaens\xc4\x83 una dintre cele mai bine integrate comunit\xc4\x83\xc8\x9bi etnice din Basarabia. To\xc8\x9bi g\xc4\x83g\xc4\x83uzii cuno\xc8\x99teau pe atunci limba rom\xc3\xa2n\xc4\x83 \xc8\x99i urau comunismul._NEWLINE_\xc3\x8en mod surprinz\xc4\x83tor, tot \xc3\xaen perioada interbelic\xc4\x83, g\xc4\x83g\xc4\x83uzii voteaz\xc4\x83 masiv cu Garda de Fier, fiind simpatizan\xc8\x9bi ai Legiunii Arhanghelului Mihail \xc8\x99i ai politicii duse de C\xc4\x83pitan. Ortodoxia militant\xc4\x83 \xc8\x99i anticomunismul fervent, promovate de legionarii rom\xc3\xa2ni, atrag pe atunci un mare num\xc4\x83r de etnici g\xc4\x83g\xc4\x83uzi._NEWLINE_Perioada de sub ocupa\xc8\x9bia sovietic\xc4\x83, educa\xc8\x9bia for\xc8\x9bat\xc4\x83 \xc3\xaen spiritul materialismului dialectic \xc8\x99i \xc8\x99tiin\xc8\x9bific, precum \xc8\x99i succederea genera\xc8\x9biilor, duc \xc3\xaens\xc4\x83 la o schimbare profund\xc4\x83 a societ\xc4\x83\xc8\x9bii.\n_START_SECTION_\nPrezent\n_START_PARAGRAPH_\nProcesul de sovietizare \xc8\x99i rusificare a fost at\xc3\xa2t de puternic \xc3\xaen r\xc3\xa2ndurile g\xc4\x83g\xc4\x83uzilor, \xc3\xaenc\xc3\xa2t, \xc3\xaen momentele de r\xc4\x83scruce din anii 1989 \xc8\x99i 1991, g\xc4\x83g\xc4\x83uzii au sus\xc8\x9binut p\xc4\x83strarea cu orice pre\xc8\x9b a URSS-ului._NEWLINE_Na\xc8\x9bionalismul g\xc4\x83g\xc4\x83uz a \xc3\xaenceput ca o mi\xc8\x99care \xc3\xaen s\xc3\xa2nul intelectualilor acestei etnii, \xc3\xaenc\xc4\x83 din anul 1980. \xc3\x8en anul 1988 activi\xc8\x99tii locali s-au aliat cu alte minorit\xc4\x83\xc8\x9bi etnice din Moldova pentru a crea o mi\xc8\x99care militant\xc4\x83 g\xc4\x83g\xc4\x83uz\xc4\x83._NEWLINE_Primele manifest\xc4\x83ri publice ale na\xc8\x9bionalismului \xc8\x99i emancip\xc4\x83rii cultural-politice a g\xc4\x83g\xc4\x83uzilor au declan\xc8\x99at reac\xc8\x9bii ostile din partea conducerii sovietice, ulterior moldovene\xc8\x99ti, ale Republicii Moldova._NEWLINE_\xc3\x8en decembrie 1990 mi\xc8\x99carea separatist\xc4\x83 Gagauz Halk\xc4\xb1 ("poporul g\xc4\x83g\xc4\x83uz"), cu sprijinul tacit al autorit\xc4\x83\xc8\x9bilor centrale din Moscova, proclam\xc4\x83 \xc3\xaen raioanele Comrat, Cead\xc3\xaer-Lunga \xc8\x99i Vulc\xc4\x83ne\xc8\x99ti ale RSS Moldovene\xc8\x99ti a\xc8\x99a-numita Republica G\xc4\x83g\xc4\x83uzia. \xc3\x8en decembrie 1994 Parlamentul Republicii Moldova, dominat de agrarieni a recunoscut autonomia teritorial\xc4\x83 a g\xc4\x83g\xc4\x83uzilor._NEWLINE_\xc3\x8en anul 1995 hotarele noii regiuni autonome au fost stabilite \xc3\xaen urma unui referendum zonal, \xc3\xaen componen\xc8\x9ba Republicii Moldova.'